На основу члана 38. став 3. Закона о планском систему Републике Србије („Службени гласник РС“, број 30/2018), члана 20. став 1. тачка 10. Закона о локалној самоуправи (''Службени гласник РС", број 129/2007, 83/2014-др. закон, 101/2016-др. закон, 47/2018 и 111/2021 – др.закон) и члана 21. став 1. тачка 10 и члана 37. став 1. тачка 28. Статута града Ниша (''Службени лист Града Ниша'', број 88/2008, 143/2016 и 18/2019),

Скупштина Града Ниша, на седници одржаној \_\_\_\_\_\_\_\_\_\_. године, донела је

**О Д Л У К У**

О УСВАЈАЊУ ЛОКАЛНОГ АКЦИОНОГ ПЛАНА ЗА ИНКЛУЗИЈУ РОМА И РОМКИЊА У ГРАДУ НИШУ ЗА ПЕРИОД ОД 2024. ДО 2026. ГОДИНЕ

**Члан 1.**

Усваја се Локални акциони план за инклузију Рома и Ромкиња у граду Нишу за период од 2024. до 2026. године ( у даљем тексту: Акциони план).

Текст Акционог плана саставни је део ове одлуке.

**Члан 2.**

Под Акционим планом у смислу ове одлуке подразумева се преглед конкретних програма, пројеката и активности са дефинисаним носиоцима активности, потенцијалним изворима финансирања, планираним временом реализације, проистеклих из идентификованих потреба, укључујући и оне које нису директно зависне од активности локалне самоуправе, али представљају интерес локалне заједнице.

**Члан 3.**

За праћење реализације Акционог плана задужује се Градска управа за друштвене делатности.

**Члан 4.**

Одлука ступа на снагу осмог дана од дана објављивања у „Службеном листу Града Ниша“.

Број:

У Нишу,

**СКУПШТИНА ГРАДА НИША**

Председник

доц. др Бобан Џунић

**Образложење**

На основу члана 38. став 3. Закона о планском систему Републике Србије („Службени гласник РС“, број 30/2018), члана 20. став 1. тачка 10. Закона о локалној самоуправи (''Службени гласник РС", број 129/2007, 83/2014-др. закон, 101/2016-др. закон, 47/2018 и 111/2021 – др.закон) и члана 21. став 1. тачка 10. и члана 37. став 1. тачка 28. Статута града Ниша (''Службени лист Града Ниша'', број 88/2008, 143/2016 и 18/2019),

Скупштина Града Ниша доноси Одлуку о усвајању Локалног акционог плана за инклузију Рома и Ромкиња у граду Нишу за период од 2024. до 2026. године.

Изради овог стратешког документа приступило се након формирања Радне групе, Решењем градоначелнице бр.3424/2023-01 од 02.10.2023.године. Процедури усвајања Локалног акционог плана за инклузију Рома и Ромкиња у граду Нишу за период од 2024. до 2026. године претходила је и јавна расправа, одржана на основу Закључка Градског већа о утврђивању времена, места и начина спровођења јавне расправе, 28.12. 2023. године. Након одржане јавне расправе је сачињен извештај који је саставни део материјала.

Овај документ сагледава стање и проблематику ромске националне заједнице у Нишу на целовит и систематичан начин у свим најважнијим сегментима живота, попут образовања, становања, запошљавања, здравствене и социјалне заштите, али и области културе. Намера је да се реализацијом планираних циљева и мера у наредне три године, колико је обухваћено овим Локалини акционим планом, побољша положај и квалитет живота Рома и Ромкиња у Нишу. Уједно, овај документ треба да да одговоре на питања у ком ће се правцу Ниш развијати у домену социјалне заштите и инклузије грађана и грађанки ромске националне мањине. План такође има за циљ унапређење и оснаживање локалних заједница за укључивање Рома и Ромкиња, односно пружа подршку процесу побољшања социо-економског положаја ромске популације у локалним заједницама и спровођење приоритетних стратешких мера у Стратегији за социјално укључивање Рома и Ромкиња у Републици Србији за период од 2022.до 2030.године.

Овај документ ослања се на најзначајнија национална стратешка, планска и програмаска документа, као и на важећи План развоја града Ниша за период од 2020-2027.године, као и остала локална стратешка документа.

Средства за реализацију Локалног акционог плана за инклузију Рома и Ромкиња у граду Нишу за период од 2024. до 2026. године обезбеђена су Одлуком о буџету Града Ниша за 2024. („Службени лист Града Ниша“, бр.124/2023). Будући да се ради о трогодишњем плану, средства за 2025. и 2026. годину биће обезбеђена Одлукама о буџету Града Ниша за 2025. односно 2026. годину.

На основу наведеног, Градска управа за друштвене делатности предлаже доношење Одлуке о усвајању Локалног акционог плана за инклузију Рома и Ромкиња у граду Нишу за период од 2024. до 2026.године.

Вршилац дужности начелника

Градске управе за друштвене делатности

Данијела Спасовић